Ψήφισμα του Συμβουλίου

της 28ης Ιανουαρίου 2002

για την ενίσχυση της συνεργασίας για την κατάρτιση στον τομέα της πολιτικής προστασίας

(2002/C 43/01)

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

ΥΠΕΝΘΥΜΙΖΟΝΤΑΣ το ψήφισμα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, της 31ης Οκτωβρίου 1994, σχετικά με την ενίσχυση της κοινοτικής συνεργασίας στον τομέα της πολιτικής άμυνας(1), και ιδίως την εκφρασθείσα επιθυμία να μπορέσει να αναπτυχθεί συνεργασία μεταξύ σχολείων και εθνικών κέντρων κατάρτισης που δραστηριοποιούνται στον τομέα της πολιτικής προστασίας,

ΥΠΕΝΘΥΜΙΖΟΝΤΑΣ το ψήφισμα του Συμβουλίου και των αντιπροσώπων των κυβερνήσεων των κρατών μελών, συνελθόντων στα πλαίσια του Συμβουλίου, της 26ης Φεβρουαρίου 2001, σχετικά με την ενίσχυση των δυνατοτήτων της Ευρωπαϊκής Ένωσης στον τομέα της πολιτικής άμυνας(2), το οποίο επαναλαμβάνει την ανάγκη να προχωρήσει με ταχύτερο ρυθμό η συνεργασία μεταξύ σχολείων και εθνικών κέντρων κατάρτισης που δραστηριοποιούνται στον τομέα της πολιτικής άμυνας,

ΤΟΝΙΖΟΝΤΑΣ ότι οι διακυβερνητικές πρωτοβουλίες για την ανάπτυξη μιας τέτοιας συνεργασίας έχουν ήδη επιτρέψει να προσδιοριστούν οι ανάγκες και το περιεχόμενο της εν λόγω συνεργασίας, οι οποίες προέχει επί που παρόντος να λάβουν πιο συγκεκριμένη μορφή,

ΠΕΠΕΙΣΜΕΝΟΙ για την αυξανόμενη σπουδαιότητα της κατάρτισης σε όλα τα επίπεδα προκειμένου να εξασφαλισθεί ότι οι πολίτες προστατεύονται καλύτερα κατά των φυσικών και τεχνολογικών κινδύνων,

ΥΠΕΝΘΥΜΙΖΟΝΤΑΣ την επανειλημμένως εκφρασθείσα επιθυμία των υποψήφιων χωρών για την ανάπτυξη συνεργασίας με τα κράτη μέλη και την Επιτροπή σε θέματα κατάρτισης στον τομέα της πολιτικής προστασίας,

ΕΚΤΙΜΩΝΤΑΣ ότι ενδείκνυται, χάριν μεγαλύτερης αποτελεσματικότητας, η βελτίωση της συνέργιας μεταξύ προγραμμάτων και μαθημάτων κατάρτισης για τα πρόσωπα που καλούνται να διαδραματίσουν ένα ρόλο στην εκτέλεση των επεμβάσεων των σωστικών υπηρεσιών, προκειμένου να καταστεί δυνατή η κατάρτιση κοινών προγραμμάτων,

ΕΚΤΙΜΩΝΤΑΣ ότι η ανάπτυξη της ζητούμενης συνεργασίας μπορεί να επιταχυνθεί με τη δημιουργία σε κοινοτικό επίπεδο ενός δικτύου σχολείων και κέντρων κατάρτισης στον τομέα της πολιτικής άμυνας στα κράτη μέλη, το οποίο θα αποτελέσει τη βάση για τη μεταγενέστερη δημιουργία φερ' ειπείν ενός ευρωπαϊκού συλλογικού οργάνου πολιτικής άμυνας, το οποίο θα συνενώνει τα εν λόγω ιδρύματα κατάρτισης,

ΕΚΤΙΜΩΝΤΑΣ ότι οι πρόσφατες αποφάσεις του Συμβουλίου στον τομέα της πολιτικής άμυνας, και ιδίως η απόφαση 2001/792/ΕΚ, Ευρατόμ του Συμβούλιου, της 23ης Οκτωβρίου 2001, για τη θέσπιση κοινοτικού μηχανισμού που θα προωθεί μια ενισχυμένη συνεργασία στα πλαίσια των σωστικών επεμβάσεων πολιτικής άμυνας(3), αποτελούν ένα πλαίσιο που θα διευκόλυνε τη δημιουργία ενός δικτύου σχολείων και εθνικών κέντρων κατάρτισης ενεργών στον τομέα της πολιτικής προστασίας στα κράτη μέλη, ιδίως μέσω της δημιουργίας ενός πιλοτικού σχεδίου το οποίο θα επωμιστεί το καθήκον δημιουργίας του εν λόγω δικτύου,

ΕΚΤΙΜΩΝΤΑΣ ότι το εν λόγω δίκτυο σχολείων και κέντρων κατάρτισης θα μπορούσε να συμπεριλάβει και μείζον σχέδιο περί ιδρύσεως μιας ιδεατής ευρωπαϊκής ακαδημίας πολιτικής άμυνας καθώς και σύστημα ανταλλαγής εμπειρογνωμόνων, που αναπτύσσεται στα πλαίσια των κοινοτικών προγραμμάτων δράσης περί πολιτικής άμυνας,

ΚΑΛΕΙ ΤΗΝ ΕΠΙΤΡΟΠΗ:

(1) να εξετάζει κάθε πρωτοβουλία που υποστηρίζει τη διαμόρφωση ενός δικτύου σχολείων και κέντρων κατάρτισης ενεργών στον τομέα της πολιτικής άμυνας στα κράτη μέλη κατά τη διάρκεια μιας αρχικής τριετούς πιλοτικής φάσης και αντλεί ειδικότερα εμπειρία από τις συναφείς πρωτοβουλίες που αναπτύσσονται στα πλαίσια κοινοτικών προγραμμάτων δράσης περί πολιτικής προστασίας·

(2) να εξετάζει το ενδεχόμενο χρηματοοικονομικής υποστήριξης αυτής της πρωτοβουλίας βάσει των χρηματοοικονομικών παρεμβάσεων που προβλέπονται για εκπαιδευτικές δραστηριότητες στην απόφαση του Συμβουλίου, της 9ης Δεκεμβρίου 1999, σχετικά με τη θέσπιση κοινοτικού προγράμματος δράσης στον τομέα της πολιτικής άμυνας(4), για την περίοδο από την 1η Ιανουαρίου 2000 έως τις 31 Δεκεμβρίου 2004, ή στην προαναφερθείσα απόφαση του Συμβουλίου περί κοινοτικού μηχανισμού για τη διευκόλυνση της ενισχυμένης συνεργασίας στις επεμβάσεις βοήθειας της πολιτικής άμυνας·

(3) να συνδέσει τις υποψήφιες χώρες στις εργασίες της·

(4) να εξετάζει, μετά την εκπνοή της ανωτέρω πιλοτικής φάσης και υπό το πρίσμα των σχετικών αποτελεσμάτων, κάθε πρωτοβουλία που θα έχει ως στόχο την ανάπτυξη μακροπρόθεσμης συνεργασίας σε θέματα κατάρτισης στον τομέα της πολιτικής άμυνας, φερ' ειπείν μέσω της δημιουργίας ενός συλλογικού ευρωπαϊκού οργάνου πολιτικής προστασίας που θα συνιστά τη θεσμοποίηση του εν λόγω δικτύου.

(1) ΕΕ C 313 της 10.11.1994, σ. 1.

(2) ΕΕ C 82 της 13.3.2001, σ. 1.

(3) ΕΕ L 297 της 15.11.2001, σ. 7.

(4) ΕΕ L 327 της 21.12.1999, σ. 53.